**Jarno Antero Nikula** (s. 9. tammikuuta 1974 Uusikaupunki) on suomalainen koripallovalmentaja ja aktiiviuransa päättänyt koripalloilija. Nikula on toiminut valmentajana kasvattajaseurassaan Korihaissa niin juniorivalmentajana kuin edustusjoukkueessa.

Pelaajaura
----------

Nikula on Uudenkaupungin Urheilijoiden kasvatti ja ensimmäisen pääsarjapelinsä hän pelasi syyskuussa 1990. Hän edusti seuraa kahdeksan ensimmäistä kautta, kunnes siirtyi Itävallan Bundesliigassa pelanneeseen UBC Mattersburg 49ersiin. Nikula edusti seuraa marraskuuhun 1998 asti, jonka jälkeen hän palasi Suomeen Espoon Honkaan, jossa hän voitti SM-hopeaa. Seuraavan kauden hän edusti jälleen Korihaita, mutta yhden kauden jälkeen Nikula siirtyi Salon Vilppaaseen.

Kaudeksi 2001–2002 hän siirtyi jo pelaamaan alasarjoihin, mutta keväällä 2002 Nikula jatkoi I-divisioonassa pelanneessa Kauhajoen Karhussa. Kausina 2002–2004 Nikula pelasi jälleen Korihaissa ja viimeisen kerran hän pelasi pääsarjatasolla kaudella 2005–2006.

Valmentajaura
-------------

Nikula on toiminut pitkään Korihaiden eri juniorijoukkueiden valmentajana. Edustusjoukkueen apuvalmentajaksi hänet nimettiin kaudeksi 2011-2012.

Korihaiden pudottua Korisliigasta I-divisioonaan vuonna 2014 Nikula siirtyi joukkueen päävalmentajaksi kahden vuoden sopimuksella. Ensimmäisellä päävalmentajakaudella Nikula onnistui johdattamaan Korihait I-divisioonan finaaleihin, mutta joukkue hävisi lopulta BC Nokialle otteluvoitoin 1-3. Toisella sopimuskaudella Nikula kuittasi edelliskevään finaalitappion, kun Korihait voitti I-divsioonan finaalit FoKoPoa vastaan, ja nousi takaisin Korisliigaan kaudeksi 2016-2017. Vain kaksi päivää finaalivoiton jälkeen Korihait ilmoitti tehneensä kahden vuoden jatkosopimuksen Nikulan kanssa,

Nikulan ensimmäinen kausi päävalmentajana Korisliigassa oli vaikea; Korihait voitti 36:sta ottelusta ainoastaan viisi ja joutui karsimaan ensi kauden liigapaikasta. Korihait kuitenkin voitti liigakarsinnassa Lahti Basketballin ja varmisti paikkansa Korisliigassa kaudeksi 2017-2018. Ennen kautta 2017-2018 Nikula valittiin Suomen Koripalloliiton järjestämään huippukoripallovalmentajatutkintoon (HKVT), joka on koripalloliiton ylin valmentajakoulutus. Marraskuussa 2017 Nikula irtisanoutui päävalmentajan tehtävistä.

Nikula palasi valmentajana aikuisten tasolle syksyllä 2019, kun hän liittyi Korihaiden apuvalmentajaksi espanjalaisen Jordi Justen alaisuuteen. Marraskuussa Justeen saatua potkut Nikula nostettiin päävalmentajaksi loppukauden ajaksi.

Kesäkuussa 2020 Nikula teki jatkosopimuksen Korihaiden kanssa.

Lähteet
-------

1. ↑  Uudenkaupungin Korihait | Tilastotietoa *korihait.fi*. Viitattu 12.5.2020.
2. ↑  Jarno Nikulalla takana 300 runkosarjaottelua  18.10.2005. Suomen Koripalloliitto. Viitattu 7.2.2011.
3. 1 2  Jarno Nikula palaa Korihaiden paitaan  12.8.2002. Suomen Koripalloliitto. Viitattu 7.2.2011.
4. ↑  Jarno Nikula palaa Korihaiden edustusmiehistöön  19.5.2005. Suomen Koripalloliitto. Viitattu 7.2.2011.
5. ↑  Korihait jatkaa Westerholmin komennossa *basket.fi*. Viitattu 22.5.2018.
6. ↑  Uudenkaupungin Korihait | Korihaiden runko hahmottumassa, Moore palaa ja Nikula valmentaa *www.korihait.fi*. Viitattu 22.5.2018.
7. ↑  Uudenkaupungin Korihait | BC Nokia vei mestaruuden voitoin 3-1 *www.korihait.fi*. Viitattu 22.5.2018.
8. ↑  Uudenkaupungin Korihait | Korihait murskavoitolla mestariksi *www.korihait.fi*. Viitattu 22.5.2018.
9. ↑  Uudenkaupungin Korihait | Korihait Korisliigaan – joukkueen rakentaminen ensi kauteen on alkanut *www.korihait.fi*. Viitattu 22.5.2018.
10. ↑  Uudenkaupungin Korihait | Voitto Lahdessa varmisti haiparven liigapaikan! *www.korihait.fi*. Viitattu 22.5.2018.
11. ↑  HKVT 2017 –koulutukseen valittiin 18 valmentajaa *basket.fi*. Viitattu 22.5.2018.
12. ↑  Uudenkaupungin Korihait | Päävalmentaja Jarno Nikula siirtyy syrjään *www.korihait.fi*. Viitattu 22.5.2018.
13. ↑  Uudenkaupungin Korihait | Jordi Juste vapautettu valmennustehtävistään – Nikula Korihaiden päävalmentajaksi *korihait.fi*. Viitattu 12.5.2020.
14. ↑  Uudenkaupungin Korihait | Jarno Nikula jatkaa Korihaiden päävalmentajana – omille kasvateille sopimuksia *korihait.fi*. Viitattu 18.6.2020.

Aiheesta muualla
----------------

* Jarno Nikula
* FIBA Europe (englanniksi)